Valvontakameran kuva Mijailo Mijailovićista rikospaikalla
**Mijailo Mijailović** (s. 6. joulukuuta 1978 Tukholma) on Ruotsin ulkoministeri Anna Lindhin salamurhasta tuomittu mies. Taustaltaan hän on serbialainen. Mijailović luopui Ruotsin kansalaisuudesta vuonna 2004.

Mijailović murhasi Anna Lindhin Mora-puukolla tukholmalaisessa NK-tavaratalossa 10. syyskuuta 2003 noin kello 16.00. Poliisi pidätti hänet 24. syyskuuta, ja hän tunnusti murhan 6. tammikuuta 2004. Murhan motiiviksi Mijailović sanoi sisäisen äänen, joka käski hyökätä Lindhin kimppuun. Sittemmin Mijailović on muuttanut kertomustaan motiivista: "Tunsin vihaa poliitikkoja kohtaan, sekä ruotsalaisia että serbejä. Syytin heitä kaikista epäonnistumisistani."

Tuomio
------

Tukholman käräjäoikeus tuomitsi Mijailovićin Anna Lindhin murhasta elinkautiseen vankeusrangaistukseen 23. maaliskuuta 2004. Käräjäoikeudesta asia meni Svean hovioikeuden käsiteltäväksi. Hovioikeus kumosi käräjäoikeuden tuomion ja passitti Mijailovićin oikeuspsykiatriseen hoitoon 8. heinäkuuta 2004.

Sekä Mijailović että valtakunnansyyttäjä valittivat hovioikeuden päätöksestä korkeimpaan oikeuteen. Valtakunnansyyttäjä vaati Mijailovićin tuomitsemista murhasta elinkautiseen vankeuteen. Mijailović puolestaan vaati, että korkein oikeus muuttaisi tuomion murhasta tapoksi ja vapauttaisi hänet Lindhin omaisille maksettavista vahingonkorvauksista. Mijailović perui puheensa ja suostui maksamaan Lindhin lapsille korvauksia 100 000 kruunua eli noin 11 000 euroa.

Korkeimman oikeuden mielestä Mijailović oli häiriintynyt, mutta ei niin häiriintynyt, että häntä tarvitsisi passittaa psykiatriseen hoitoon. Korkein oikeus näin ollen palautti käräjäoikeuden asettaman elinkautistuomion 2. joulukuuta 2004.

Mijailović siirrettiin syyskuussa 2005 Sundsvallin psykiatriseen laitokseen hänen tilansa heikennettyä. Laitoksessa Mijailović pahoinpiteli rautaputkella 60-vuotiaan miehen. Mijailović siirrettiin 6. lokakuuta 2005 takaisin Kumlan vankilaan. Hänet tuomittiin 10. marraskuuta 2006 maksamaan pahoinpidellylle miehelle korvauksia 65 000 kruunua.

Joulukuussa 2011 Mijailović löi ruuvimeisselillä toista vankia vatsaan Kumlan vankilassa. Lokakuussa 2012 oikeus ei määrännyt Mijailovićille uutta rangaistusta, koska tämä istuu elinkautista.

Lähteet
-------

1. ↑  Roiha, Juhani: Anna Lindhin murhaajan pysyttävä Ruotsissa *ts.fi*.  7.2.2007. Turun Sanomat.  Arkistoitu 19.8.2014. Viitattu 17.8.2014.
2. ↑  Anna Lindhin murhaaja: Syynä viha, eivät äänet päässä  28.8.2011. Yle.
3. ↑  Mijailovic tuomittiin elinkautiseen *yle.fi*.  23.3.2004. Yle Uutiset. Viitattu 17.8.2014.
4. ↑  Roiha, Juhani: Mijailo Mijailovic määrättiin oikeuspsykiatriseen hoitoon *ts.fi*.  9.7.2004. Turun Sanomat. Viitattu 17.8.2014. [vanhentunut linkki]
5. ↑  Mijailovic maksaa korvauksia Anna Lindhin lapsille *ts.fi*.  25.10.2004. Turun Sanomat.  Arkistoitu 19.8.2014. Viitattu 17.8.2014.
6. ↑  Roiha, Juhani: Ruotsin korkein oikeus tuomitsi Mijailo Mijailovicin elinkautiseen *ts.fi*.  3.12.2004. Turun Sanomat.  Arkistoitu 19.8.2014. Viitattu 17.8.2014.
7. ↑  Mijailovic hakkasi toisen vangin pahoin  22.9.2005. Ilta-Sanomat.  Arkistoitu 19.8.2014. Viitattu 17.8.2014.
8. ↑  Lindhin murhaaja takaisin vankilaan *ts.fi*.  10.10.2005. Turun Sanomat.  Arkistoitu 19.8.2014. Viitattu 17.8.2014.
9. ↑  Anna Lindhin murhaaja tuomittiin vangin pahoinpitelystä  8.10.2012. Ilta-Sanomat.  Arkistoitu 19.8.2014. Viitattu 17.8.2014.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Yhdysvallat
* Ruotsi

 |

 |